真宗御製二首 亞獻、終獻用《平晉樂》。
作者：郊廟朝會歌辭
朝代：宋

paragraphs: 五代衰替，六合携離。
封疆竊據，兵甲競馳。
天顧黎獻，塗炭可悲。
帝啟靈命，濬哲應期。
皇祖丕變，金鉞俄麾。
率土執贄，獷俗來儀。
瞻彼大鹵，竊此餘基。
獨迷文告，莫畏天威。
神宗繼統，璿圖有輝。
尚安蠢爾，罔懷格思。
六飛夙駕，萬旅奉辭。
徯來發詠，不陣行師。
雲旗先路，壺漿塞岐。
天臨日照，宸慮通微。
前歌後舞，人心悅隨。
要領自得，智力何施。
風移僭冒，政治淳熙。
書文混一，盛德咸宜。
干戈倒載，振振言歸。
誕昭七德，永定九圍。